Terézia Kružliaková

Mgr. art. **Terézia Kružliaková** ArtD., rodená **Babjaková** (* 5. marec 1978, Banská Bystrica) je slovenská operná speváčka, mezzosporanistka.

## Zo života
Narodila sa 5. marca 1978 v Banskej Bystrici rodičom Terézii a Štefanovi Babjakovi. Obidvaja rodičia boli profesionálni speváci v Opere divadlo Jozefa Gregora Tajovského v Banskej Bystrici. Otec bol sólista a matka najskôr spievala sólovo a potom spievala v zbore. Pochádza z piatich detí: Martin, Štefan, Ján, Anna a Terézia. Okrem Anny sa všetci venujú spevu.

Absolvovala v roku 1999 Konzervatórium Jána Levoslava Bellu v Banskej Bystrici, odbor spev, prof. Dagmar Rohová. Následne ju prijali na VŠMU v Bratislave, taktiež odbor spev u prof. Zlatici Livorovej. Svoje vysokoškolské štúdium ukončila v roku 2004. Už počas vysokoškolského štúdia dostala angažmán v SND ako sólistka opery.

Vokálne sa neskôr zdokonaľovala na majstrovských kurzoch Reginy Resnik v talianskom Trevise. Už počas štúdia účinkovala v Štátnej opere v Banskej Bystrici. Od roku 2003 je sólistkou Opery SND. Zaznamenala viacero úspechov na vokálnych súťažiach na Slovensku i v zahraničí a predovšetkým víťazstvá na medzinárodných súťažiach Antonína Dvořáka v Karlových Varoch, Ady Sary v poľskom Nowom Sączi a Toti dal Monte v talianskom Trevise odštartovali jej úspešnú profesionálnu dráhu.

Terézia Kružliaková účinkovala na popredných hudobných festivaloch doma i v zahraničí (Bratislavské hudobné slávnosti, Pražská jar, Stredoeurópsky festival koncertného umenia, Festival súčasnej hudby a Zámocké hry zvolenské, Smetanova Litomyšl, Dvořákov Olomouc, Podzimní festival duchovní hudby v Olomouci, MHF Český Krumlov a i.).

Často vystupuje aj ako koncertná speváčka. Spolupracuje s poprednými domácimi a zahraničnými orchestrálnymi a vokálnymi telesami ako Slovenská filharmónia a Slovenský filharmonický zbor či Symfonický orchester Slovenského rozhlasu, Štátna filharmónia Košice, Symfonický orchester Českého rozhlasu, Moskovský akademický symfonický orchester, FOK Praha, Filharmónia Brno, Moravská filharmónia Olomouc, ŠKO Žilina, Cappella Istropolitana, Slovenský komorný orchester a i.

Spolupracovala s poprednými osobnosťami ako N. Santi, L. Pešek, E. Villaume, F. Haider, O. Lenárd, J. Valčuha, J. Kyzlink, R. Štúr, P. Altrichter, P. Valentovič, R. Hovenbitzer, E. Stoepler, P. Konwitschny a ďalší.

V roku 2024 ukončila doktorandské štúdium na Vysokej škole múzických umení, kde pôsobila ako pedagóg spevu. Na Katedre spevu Hudobnej a tanečnej fakulte pôsobí ako externá spolupracovníčka.

## Nominácie a ocenenia
* *2014* - nominácia na ocenenie v kategórii hudba (*Krištáľové krídlo 2014*)
* *2021* - nominácia v oblasti umenia a kultúry (*Slovenka roka 2021*)
* *2026* - nominácia v oblasti umenia a kultúry (*Slovenka roka 2026*)

## Diskografia
* *Ludwig Van Bethoven: Symphony NO. 9* - Slovart Records, CD, 2008
* *Babjakovci v jaskyni* – K2 studio, 2009
* *Domenico Cimarosa: Requiem* - Naxos 8.572371, CD, 2010, Kučerová, Kružliaková, Ludha, Beláček, Lúčnica Chorus, Cappella Istropolitana, Kirk Trevor.
* *Lotz Trio & Friends - Mozart:  Harmonie Musique & Nacht Musique Pour Trois Cors De Bassette* - Hevhetia HV 0096-2-331, CD, 2014
* *Georgius Zrunek - Vianočná omša / Jakub Jan Ryba - Česká mše vánoční* – Diskant DK 0158-2131, CD, 2015
* *Eugen Suchoň: Piesňové cykly* – Hudobný fond, CD, 2018  
* *Ave Maria, Duchovná tvorba pre hlas a organ*, Pavlík Records PA 0199-2-132, 2022, CD, Gustáv Beláček, Terézia Kružliaková, Wacłav Golonka, Tomasz Ślusarczyk
* *Marian Kittner: Requiem* – tsARTmusic, CD, 2022, sólisti: Mária Porubčinová, Terézia Kružliaková, Juraj Kuchar, Tomáš Šelc. Štátny komorný orchester Žilina, dirigent: Rastislav Štúr, Spevácky zbor Lúčnica

## Referencie

## Externé odkazy
* Hudobné centrum
* SND.sk
* Relácia Bravo! na TA3 
* Babjak a „Babjaková“ – Opera Slovakia

Kategória:Osobnosti z Banskej Bystrice
Kategória:Slovenské operné speváčky
Kategória:Mezzosopranisti
Kategória:Vyučujúci na Hudobnej a tanečnej fakulte Vysokej školy múzických umení v Bratislave
Kategória:Členovia Opery Slovenského národného divadla
Kategória:Absolventi Konzervatória Jána Levoslava Bellu
Kategória:Absolventi Hudobnej a tanečnej fakulty Vysokej školy múzických umení v Bratislave